અમૂલ ડેરી અને ગુજરાત કોઓપરેટિવ મિલ્ક માર્કેટિંગ ફેડરેશન લિ.-જીસીએમએમએફના ચેરમેન રામસિંહ પરમારે જણાવ્યું હતું કે, અમૂલ ડેરીની બોર્ડ બેઠકમાં લેવાયેલા નિર્ણય અનુસાર પાંચ ડિરેક્ટર યુએસની મુલાકાતે ગયા છે. અમૂલ ડેરી દ્વારા યુએસએમાં નવો ડેરી પ્લાન્ટ શરૂ કરવાનું આયોજન હાથ ધરાયું છે. જે અંતર્ગત ડિરેક્ટર્સ યુએસએમાં જુદા જુદા સ્થળોની મુલાકાત લઇને ડેરી પ્લાન્ટ માટે યોગ્ય સ્થળની પસંદગી સહિતના વિવિધ પાસાની ચકાસણી કરશે. યુએસ ગયેલા અમૂલ ડેરીના પ્રતિનિધિ મંડળમાં અમૂલ ડેરીના વાઇસ ચેરમેન રાજેન્દ્રસિંહ પરમાર, ડિરેક્ટર ચંદુભાઇ પરમાર, જુવાનસિંહ ચૌહાણ, તેજશ પટેલ અને ધીરુભાઇ ચાવડાનો સમાવેશ થાય છે.